หุ้นทำวินโดว์ฯลูบคมตลาดทุน
วานนี้(21 ธ.ค.)มูลค่าการซื้อขายเบาบางจริงๆ
22 ธ.ค. 2559

ธนะชัย ณ นคร
 
วานนี้(21 ธ.ค.)มูลค่าการซื้อขายเบาบางจริงๆ
ลงมาเหลือเพียง 3.46 หมื่นล้านบาท
มีประเด็นที่น่าสนในใจคือ นักลงทุนต่างชาติขายสุทธิ 2,606 ล้านบาท
แต่ดัชนีหุ้นไทยปรับลงไปเพียง 3.08 จุดเท่านั้น และมาอยู่ที่ 1,508.57 จุด หรือยังยืนเหนือระดับ 15,00 จุดได้
ส่วนนักลงทุนสถาบันกับบัญชีโบรกฯ ซื้อสุทธิรวมกัน 525 ล้านบาท
และนักลงทุนรายย่อยซื้อ 2,080 ล้านบาท
นั่นแสดงว่าเมื่อวานนี้ รายย่อยช่วยหนุนตลาดหุ้นไทยไม่ให้ตกลงไปมาก จากการขายของต่างชาติ แม้ว่าจะเข้าช่วงเทศกาลคริสต์มาสก็ยังไม่หยุดขาย
ก่อนหน้านี้ เห็นนักวิเคราะห์หลายคนบอกน่าจะมีวินโดว์เดรสซิ่ง
และก็จะมีเม็ดเงินจากกองทุน LTF และ RMF เข้ามาช่วยพยุง หรือดันตลาดในช่วงปลายปี
ทว่าเกือบตลอดอาทิตย์นี้ดูเงียบเหงาจริงๆ
ปัจจัยภายในประเทศ ก็ไม่ค่อยมีอะไรน่าตื่นเต้น เพราะรับรู้กันไปหมดแล้ว ขายทำกำไรกันไปแล้ว ทั้งมาตรการช้อปช่วยชาติ เรื่องกระตุ้นการท่องเที่ยว
ส่วนปัจจัยต่างประเทศมีเรื่องลบมากกว่าบวก
ยกเว้นเรื่องของราคาน้ำมันที่กำลังกลับมาเป็นขาขึ้น ตามข้อตกลงของประเทศผู้ผลิตน้ำมันรายใหญ่ ที่จะปรับลดเพดานการผลิตน้ำมันดิบลงมา
มีบทวิเคราะห์ของ บล.โนมูระ พัฒนสิน
มีการระบุว่า จิตวิทยาบวกจาก Santa Rally ที่ตลาดคาดหวังไว้ครับ
ซึ่งพบว่า 10 ปีหลังสัปดาห์ของคริสต์มาส ดัชนีมีโอกาสให้ผลตอบแทนเป็นบวกราว 50% แต่ Average Return ติดลบ 0.6% สะท้อน Santa Rally มีโอกาสเกิดไม่เกิดเท่ากัน
คำแนะนำคือ เน้นกระชับพอร์ตลงทุนจาก 70% เหลือ 50% ต่อเนื่อง
และหันมาเน้นหุ้นที่มีโอกาสถูกทำ “วินโดว์เดรสซิ่ง”(Window dressing)
โดยประเมินจากหุ้นที่ บลจ.ต่างๆ มีการถือครองในระดับสูง แต่ปัจจุบันยังให้ผลตอบแทนตั้งแต่ต้นปี (%YTD) อยู่ในระดับต่ำ คือ BLA, MINT, BDMS, BCP, BBL, INTUCH และ ADVANC
เท่าที่คุยกับนักวิเคราะห์
ต่างมองว่า วินโดว์ฯ ในปีนี้ ยังพอมีโอกาส แม้จากต้นปีมาถึงวานนี้ ดัชนีหุ้นไทยจะปรับขึ้นมาแล้ว 17%
แต่ก็มีหุ้นบิ๊กแคปหลายๆ ตัวที่ราคายังแลกการ์ดตลาด และน่าจะเข้าทำวินโดว์เดรสซิ่งได้
และส่วนใหญ่ช่วงเวลาที่จะมีการทำวินโดว์ฯนั้น ก็จะอยู่ในช่วงปลายอาทิตย์ ไปจนถึงช่วงต้นอาทิตย์สุดท้ายของปี ซึ่งหากในปีนี้ ก็น่าจะเป็นช่วง 1-2 วันนี้
และช่วงต้นอาทิตย์หน้า
ส่วนบทวิเคราะห์ของ บล.ทิสโก้ มองว่า ในช่วงท้ายปีนี้น่าจะมีวินโดว์ฯ
และหุ้นที่เข้าข่ายทำวินโดว์เดรสซิ่ง ได้แก่ BJC, BTS, CK, JWD และ KTC
บล.ยูโอบี เคย์เฮียน ก็มองเช่นกันว่า มีโอกาสจะเกิดขึ้นวินโดว์เดรสซิ่งได้ พร้อมกับแนะนำหุ้นเป้าหมาย เช่น TU, HANA และ DTAC
บล.กสิกรไทย และบล.เอเซีย พลัส ก็มีการบอกไว้ว่าน่าจะได้เห็นวินโดว์ฯ นะ
ขณะที่ในมุมมองของ บล.ซีไอเอ็มบี(ประเทศไทย) กลับมองไปอีกอย่าง
โดยระบุว่า สำหรับการทำวินโดว์เดรสซิ่งไตรมาส 4/59 ไม่น่าจะมีครับ
เหตุผลก็คือ ตลาดฯ ปรับตัวขึ้นมาประมาณ 17% จากเมื่อต้นปีนี้ ซึ่งก็ถือว่าค่อนข้างสูงแล้ว
ในปีนี้นักลงทุนสถาบัน โดยเฉพาะกองทุนขายสุทธิในตลาดหุ้นไทยมาโดยตลอด หรือจากต้นปีมาถึงวานนี้(21 ธ.ค.)ขายออกมาแล้วกว่า 17,965 ล้านบาท
ต้องลุ้นว่า กองทุนจะพลิกกลับมาซื้อหรือไม่
ผ่านการทำวินโดว์เดรสซิ่ง
 
 
 
 
 
               
 
 